Beelde-debat vereis gesprek | Netwerk24
Jimmy senuagtig oor buiging as 'werklikheidster'
'Staat het nog nooit so-iets probeer'
Tito Mboweni, minister van finansies, se plan om besteding te verminder, is nie net "dapper" nie, dis so ambisieus dat kenners twyfel of dit haalbaar is.
Wat's jou storie? 'n Braaimeester en sy toestelle
'n Passie vir braai is deel van Suid-Afrikaners se DNS en allerlei geheime resepte en toortoestelle is deel van die meesters se braai-arsenaal.
Dié winter eet ons groentesop en dommelinge
Aan die einde van die eerste jaar n.c., ná die koms van Covid-19, baar die Covid-19-pandemie steeds nuwe woorde.
KYK: 'Wonderlik om 100 j. oud te kan word'
Kobus van Staden, wat Vrydag 'n volle eeu oud word, is helder van verstand en behalwe dat hy nie meer so lekker kan hoor nie, is hy blakend gesond.
Deur Gert van der Westhuizen 28 September 2020 05:02
Dit is, aan die een kant, jammer dat die debat oor erfenis en monumente weer opvlam in 'n tyd waarin ons allermins onverkwiklike gesprekke kan bekostig wat Suid-Afrikaners net verder sal verdeel.
Dit sal ook ons aandag aflei van wat eintlik gedoen moet word om die land in die regte rigting te stuur ná die verwoestende ekonomiese impak van die Covid-19-pandemie.
Maar aan die ander kant is dit dalk hoog tyd dat ons ná 26 jaar van demokrasie die debat oor monumente en erfenis op die spits dryf sodat ons weet waar ons as Suid-Afrikaners met mekaar staan.
Kom ons begin by die regering.
Dit is verstommend dat die regering nou skynbaar bereid is om miljoene rande (wat uiteindelik weer miljarde rande kan word) te bestee om "apartheidsbeelde" te skuif en êrens in 'n park te gaan hervestig. Dít terwyl daar mense is wat nie 'n dak oor hul kop of 'n werk het nie en elke aand honger moet gaan slaap.
Hoe kan jy geld bestee aan standbeelde in 'n land met honger kinders, kinders wat nie skole het nie, stede waar die infrastruktuur ten gronde gaan, stede waar vullis ophoop, dorpe wat nie water het nie, rioolstelsels wat op die punt staan om in duie te stort, gewelddadige misdaad hande uitruk . . . ?
Sal 'n land waarin mense kan werk en veilig voel nie 'n veel beter nalatenskap aan ons kinders wees as 'n klomp standbeelde waaraan niemand dalk oor 30 jaar veel erg gaan hê nie?
Die lys is eindeloos.
Boonop roer die regering die kwessie aan terwyl hy, soos die DA aangetoon het, nie eens van die nuwe erfenisterreine wat wel sedert 1994 gevestig is, behoorlik in stand kan hou nie.
'n Mens kan daarom tereg vra of die regering werklik ernstig is en of hy net die kwessie van standbeelde en erfenis gebruik om die aandag van sy eie mislukkings af weg te lei.
Maar daar moet terselfdertyd ook begrip wees vir die frustrasie onder die meerderheid dat 'n klein deel van die bevolking se geskiedenis openbare ruimtes steeds oorheers.
'n Lid van die ANC het goed 20 jaar gelede aan my gesê daar kan tog nie van hom verwag word om elke dag in 'n straat wat na HF Verwoerd genoem is, te ry om in 'n gebou te gaan werk wat óók dié apartheidspremier se naam dra nie.
Sedertdien is byna al die standbeelde van apartheidsleiers uit ons openbare ruimtes verwyder en is daar omtrent nie meer 'n straat in die land wat hul name dra nie.
Moet ons nou verder gaan en die standbeelde van byvoorbeeld Paul Kruger, Louis Botha, Jan Smuts, Koos de la Rey en Christiaan de Wet verwyder? Sal daar geredeneer word dat hulle gehelp het om die grondslag vir apartheid te lê, dat hulle kolonialiseerders was of dat hulle ook in eie reg vryheidsvegters was?
Sulke besluite is moeilik en sál mense omkrap. Dit kan nie net deur die regering geneem word nie, want dit is baie gevaarlik as politici besluit hoe die geskiedenis geskryf of uitgebeeld moet word. 'n Stuk geskiedenis kan nie bloot uitgevee of ontken word nie.
Ons moet besluit of ons nie eerder daaroor wil praat nie en dit steeds wil sien ter wille van konteks en perspektief.
Ons kan eerder byvoeg wat in die verlede doelbewus weggelaat is en, soos in talle Europese lande, probeer om saam met ons verskillende geskiedenisse te leef.
Maar om dit reg te kry, sal ons eers bereid moet wees om met mekaar te praat en werklik na mekaar te luister.